

Republika e Kosovës Komuna e Vitisë

Republika Kosova Opstina Vitina

Republic of Kosovo Municipality of Viti/na

**P R O C E S V E R B A L**

**NGA SEANCA E I E RREGULLT E KUVENDIT TË KOMUNËS SË VITISË**

Seancën e ftoi dhe e kryesoi Kryesuesi i Kuvendit të Komunës së Vitisë, z. Naim Pira

Seanca është mbajtur në sallën e Kuvendit të Komunës së Vitisë, në Shtëpinë e Kulturës “Gursel e Bajram Sylejmani” në Viti, më 30.01.2015(e premte ) në ora 10,00.

Në seancë prezantuan 25 anëtarë të Kuvendit, munguan dy këshilltarë me arsye. Në seancë ishin prezent kryetari i Komunës z.Sokol Haliti, nënkryetari i Komunës z.Hasan Aliu, drejtorët e drejtorive, përgjegjësja e Zyrës Ligjore, përfaqësuesi i OSBE-së, organizata joqeveritare dhe mediat e shkruara dhe elektronike.

Kryesuesi para se të filloj me punë sipas rendit të ditës i përshëndeti të gjithë të pranishmit, si: kryetarin e Komunës, nënkryetarin e Komunës, këshilltarët e Kuvendit, drejtorët e Drejtorive, përfaqësuesin e OSBE-së, OJQ-të, mediat etj. Pas numërimit nga sekretaria të këshilltarëve në sallë, kryesuesi konstatoi se kemi kuorum dhe mundemi me filluar me punë të seancës së I të rregullt të Kuvendit Komunal të Vitisë.

**Kryesuesi:** Para se të kalojmë në miratimin e rendit e ditës, kisha dashtë tu informoj, se vlerësimet e KDI-së, në lidhje me punën e kuvendit për vitin e kaluar, mund të them se kanë qenë një përformancë jashtëzakonisht e mirë dhe e kanë vlerësuar mirë, me disa rekomandime të cilat na kanë dhanë, dhe konsideroj se ato rekomandime janë të mirëseardhura për ne dhe shpresoj që në punën e këtij viti konsideroj dhe shpresoj se do ti përmirësojmë, dhe natyrisht unë ju falënderoj të gjithëve për kontributin e dhënë në seancat e kaluara të Kuvendit dhe shpresoj se edhe në këtë vit do të bëjmë përpjekje të vazhdueshme, që të japim kontributin tonë rreth pikave të rendit të ditës, që do të na vijnë nëpër seanca. Para se të kaloj në miratimin e rendit të ditës, a donë ta merr fjalën nga ju dikush. Këshilltar të nderuar, fjala është për ju.

**z.Sejdi Emini: P**ërshëndetje për të gjithë, kryetarë, nënkryetar, kryesues, asamblistë! Ka ndodh që në seancat e kaluar kolegët paraprak dalin japin vërejtje për procesverbalin, për ndonjë shkronjë, ndonjë pikë apo ndonjë përmbajtje, ky procesverbal i fundit, i cili na ka ardhur në debatin që kamë pasur rreth këshillit të të rinjve ka ndërruar krejt përmbajtjen nga ajo çfarë kamë thënë, p.sh:. unë kam kërkuar që këshilli mos të jetë politik, këtu e kanë shkruar të jetë politik, kjo d.m.th e ka një përmbajte krejt ndryshe nga ajo farë kemi kërkuar dhe çfarë kemi thënë, pos procesverbalit edhe video transmetimi është shkëputur, disa pjesë, p.sh:. pjesa e asamblistit tonë Baki Nebiut, ku nuk duhet lejohet ajo, duhet të transmetohen të plota video incizimet të cilat bëhen, sepse ne po dyshojmë se po na bëhet padrejtësi, pos këtyre në seancën e fundit unë kamë pasur disa kërkesa rrethe disa rrugëve të paasfaltuara, pikërisht duke u ndalur edhe në fshatin tim, Goshicë, ku jam munduar të jem konstruktiv dhe ta arsyetoj me faktin se për çfarë po kërkoj, mirëpo disi u injorova nga nënkryetari, unë nënkryetarit sot i kamë ofruar disa fakte, që besoj se ka mu bind se kam pasur shumë të drejtë, shihe në çfarë rrugë udhëtojnë nxënësit tonë, kjo rrugë është bërë e pa kaluar, ne kemi qenë shumë, modest nëse nuk ka mjete për tu asfaltuar së paku me zhavorr të na shtroni, prandaj nga kjo kërkesë un nuk tërhiqem, kërkoj të jeni konstruktiv dhe të vini ta shikoni dhe të na ndihmoni në këtë çështje.

**z.Bekim Azizi: P**ërshëndetje kryesues, kryetar, nënkryetar, anëtar të Kuvendit dhe ju të gjithë të pranishëm në seancë! Në fillim unë dashta ta ngritë prapë një çështje, para dy seancave e kam ngrit këtë çështje, pra djegien e Drejtorisë së Bujqësisë dhe Shërbimeve Publike, kam kërkuar një raport në bazë të dëmeve që janë bërë atje, deri tash nuk na ka ardhur, desha ta ngris prapë si çështje, tjetra çështje se do ta ngris, duke pas parasysh migrimet e mëdha që janë bërë tash kohën e fundit, më intereson prej Drejtorisë së Arsimit, a ka najë shënim, sa nxënës i kanë leshu shkollat gjatë kësaj periudhe deri me tani, edhe një çështje tjetër kisha kërkuar që te kemi një listë nga kryetari, nga subvencionet që ka dhënë për ndihma momentale.

**z.Samet Idrizi: I** nderuar kryesues, kryetar, nënkryetar, koleg asamblist, unë seancën e fundit kam kërkuar mu sjellë, nëse ka marrë formën e prerë lista e kapitale, sa e pashë në dokumentacion nuk ka tjetra rrugë, prej urës deri te Vinexi ka shumë gropa, unë e di se ndoshta bie në rangun e rrugëve nacionale, por megjithatë është brenda qytetit të Vitisë, nëse ka mundësi mu intervenuar ma shpejtë

**znj.Mirlinda Sadiku: P**ërshëndetje për të gjithë! Kam munguar në seancën e fundit, por megjithatë znj.Besiana Rexhepi ka ngritur çështjen e qenve endacak në Komunën e Vitisë, pasi jam pjesë e procesit edukativo-arsimor, pikërisht dy nxënëse më kanë munguar si pasoj qe kanë qenë të sulmuara nga qetë endacak, e di që është një problem nacional, d.m.th në çdo komunë janë tu ballafaquar me këtë problem, mirëpo mu më intereson qeverisja komunale, qa ka ndërmarr në këtë drejtim, jam e vetëdijshme se ka pas tentativa për mu krijuar një strehimore në fshatin Shushtë, fatkeqësisht ka dështuar ajo tentativë dhe investitori në fjalë është tërhequr, më intereson me ditë se dej ku ka shkuar kjo çështje, çështja dytë që më intereson është ta di qëndrimin zyrtar te drejtorit të arsimit në lidhje me grevën.

**z.Baki Nebihu: F**aleminderit kryesues, përshëndetje për të gjithë! Unë kërkoj një raport të KKSB-së, pasi që kohet e fundit, qytetaret e Komunës së Vitisë janë duke u ballafaquar me probleme të shumta për siguri, sidomos janë shtuar vjedhjet, prandaj kërkoj një raport prej këtij këshilli.

**z.Daut Xhemajli: P**ërshëndetje për të gjithë! Unë, pasi është seanca e parë e këtij viti, kërkoj që në seancën e radhës ta bëjmë komisionin e këtij Kuvendi dhe ti hime ndryshimeve të statutit komunal, unë mendoj se është një prej obligimeve qe i ka ky kuvend dhe një prej përgjegjësive që duhet mi ndryshuar në statut, sepse kjo komunë unë e di se edhe disa zyra edhe disa sektor janë jashtë ligjit edhe jashtë statutit, kërkoj sa ma shpejt kjo të bëhet.

**Kryesuesi: S**i duket nuk ka më të lajmëruar për të diskutuar, andaj ja japim fjalën kryetarit të përgjigjet në pyetjet e parashtruara nga ju.

**z.Sokol Haliti.** Mirëmëngjesi të gjithëve, i nderuari kryesues i Kuvendit, të nderuar këshilltar, përfaqësues të OSBE-së, mediave të shkruara edhe elektronike që jeni prezentë, Zyra Ligjore, drejtor! Pasi që jemi në takimin e parë të kuvendit për këtë vit, më lejoni në cilësinë e Kryetarit të Komunës, tu dëshiroj shëndet dhe më të mirat për këtë vit, suksese të përbashkëta. Nëse më lejoni, prej fundit, rreth ndryshimeve statutare, nëse Kuvendi ka arsyeshmëri, ne jemi këtu për skaj të vështirësive, një status e kemi pas këtu, kemi problematika, ne e kemi implomentuar ashtu si e kemi pas, për arsye se kemi qenë obligativ, rreth aspektit tjetër që u përmend rreth qenve endacak dhe KKSB-së, dy mbledhjet e fundit KKSB-së, janë nga këshillat më të rregullt në Kosovë, që në Viti është mbajtur faktikisht dhe punë të mirë ka bërë në plotësi, ka pasur kuorum vazhdimisht, i përfaqësuar nga gjitha strukturat relevante që kanë qenë, në mesin e shkurtit do ta ketë takimin e radhës, dhe të gjitha vërejtjet, sugjerimet do ti marrim për bazë, dhe unë po ju thamë se me punën e mirë të bërë nga KKSB-ja, gjitha rastet që kanë ndodhë në Viti, janë zbuluar. Sa i përket qenve endacak është problematik gjithë kosovare, gjithë shtetërore, është sfidë edhe për ne, për shkak se me njërën anë janë ligjet në fuqi, aspekti human, në anën tjetër vështirësitë, problematikat që i kemi, mirëpo unë po ju them një sen se në mënyrë profesionale jemi tu punuar, që mi eliminuar edhe mi parandaluar grumbullimin e tyre në kuadër të kornizave ligjore, që na u lejohen, për këtë drejtoria në fjalë është që mos të lejohet grumbullimi i tyre, për aspekte të tjera do të punojmë bashkë, momentalisht unë mund të them se e kemi një situatë shumë ma të qetë, ma të përmirësuar sa i përket qeneve endacak, sa i përket çështjes së investimeve kapitale, unë sot kam prit se do të bisedojmë për informatën, që do ta keni ju, përveç informatës së Kryetarit, për punën një vjeçare, edhe rreth investimeve kapitale kemi informatën e zyrave të Kryetarit të bashkangjitur në detaje, por keni edhe të të gjitha drejtorive, kemi vendos që të gjitha drejtoritë të dorëzojnë informatat para Kuvendit rreth punës një vjeçare për vitin e parë të kësaj qeverisje, në vitin 2014, në mënyrë që të kanë mundësi drejtorët të shprehen para jush për gjitha aspektet që ju interesojnë, por edhe ju të njoftoheni drejtpërdrejt me punët e drejtorive që janë duke u bërë në Viti, natyrisht investimet kapitale janë shumë transparente dhe fokusi është aty, ne jemi në dispozicion sidomos të këshilltarëve komunal, ne kemi qenë në vitin 2014, por edhe këtë vit po fillojmë, kemi nënshkruar, jemi në dispozicion të gjitha organizatave që kanë kërkuar qasje në dokumente zyrtare, Kuvendin e kemi obligim me informuar, kemi rritje të investimeve kapitale, rritje të madhe mund të them, në krahasim me vitin 2012, 2013, diku është 654 mijë ero rritja në investime kapitale, kjo është si rezultat i punës së mirë, rritjes së të hyrave vetanake, të hyrat e tatimit në pronë etj, ti lamë anash edhe donacionet e jashtme edhe nënshkrimin me shumë organizata qeveritare edhe donator, që vërtet po na ndihmojnë, në këtë rast edhe dje e keni parë sigurisht, që ishim me bashkimin evropian në Shkup, jemi në mesin e komunave përfituese të fondeve të BE-së, me Karitas Luksemburgin kemi bërë një nënshkrim tash vonë, GTZ-ja Gjermane na ka ardhur me projekte që janë projekte shumë vjeçare, por sigurisht në informatën për raportin e punës do të informohemi më detalisht. Sa i përket procesverbalit, nuk po hi, është çështje teknike që duhet të përmirësohet, sa i përket mediave, ne nuk ndërhyjmë në media, në shkurtimin apo rritjen absolut, p o ju garantoj që nuk do të ketë shkurtime dhe nuk do të ketë interferenca negative të këtij Kuvendi, do të ketë transparencë të plotë, për atë edhe janë të lidhura kontratat, në mënyrë që tu shërbejnë qytetarëve në transparencë, dhe nëse ka një demokraci në vepër rrethe fjalës së lirë ka Kuvendi i Vitisë, unë mendoj dhe gjithë ne se fjala e lirë është e lejuar, por e lirë është edhe të transmetohet, ndërsa sa i përket një rruge që e keni diskutuar në Kuvendin e kaluar, unë po ju them se jemi kujdesur që të investojmë në tërë territorin e Komunës, natyrisht se nuk kemi mundur në disa lokalitete dy apo më shumë projekte, e kemi bërë një në Gushicë, kanalizimin, natyrisht sivjet do të ketë edhe në infrastrukturën rrugore, nëse kemi punuar pak në shkollë do të vazhdojmë me punuar sërish, nëse e kemi kryer rregullimin e ujërave të zeza do të punojmë në rregullimin e ujit të pijes, kështu që bashkërisht do të kryem shumë projekte në dobi të qytetarëve.

**Kryesuesi: F**aleminderit Kryetar,po më duket që qasjen e pyetjeve e kemi përfunduar, atëherë për seancën e I të Kuvendit Komunal kemi këtë:

**Rend dite**

1. **Shqyrtimi dhe miratimi i Procesverbalit nga Mbledhja e X e rregullt e KKV-së**
2. **Informatë - Raporti Vjetor i Punës së Kryetarit të Komunës dhe drejtorive komunale për vitin 2014.**
3. **Shqyrtimi i propozim Rregullores për Ndarjen e Bursave për Studentë të Komunës së Vitisë.**
4. **Shqyrtimi i propozim vendimit për shpalljen me interes publik, parcelat katastrale nr. 1008 – 0 , nr . 1009. Nr . 1012 – 2 dhe 1013 – 0 në ZK në Beguncë.**
5. **Propozim vendim për ndryshimin e vendimit për formimin e Komitetit për Komunitete.**

**Kryesuesi:** A ka dikush të thotë diçka rreth rendit të ditës. Nëse nuk ka e hedh në votim rendin e ditës. Kush është për këtë rend dite? Konstatoj se me vota unanime u miratua rendi i ditës.

Si pikë **të parë** të rendit të ditës kemi:

1. **Shqyrtimi dhe miratimi i Procesverbalit nga Mbledhja e X e Rregullt e KKV-së**

Hapim debat rreth kësaj pike të rendit të ditës, a donë ta merr fjalën dikush ju lutëm, meqenëse parafolësi z. Sejdi Emini e dha një shqetësim, konsideroj se ka pas të drejtë, sepse janë përvjedhur disa gabime teknike, duke pasur parasysh mos eksperiencën e bollshme të procesmbajtësit, po shpresoj se do të përmirësohet dhe do ta merr formën, atëherë nëse nuk ka dikush tjetër e hedhim në miratim, kush është që të miratohet kjo pikë e rendit të ditës me ndryshime, konstatoj se me votat e të gjithë të pranishmëve u miratua pika e parë e rendit të ditës.

Si pikë të dytë të rendit të ditës kemi:

**2. Informatë – Raporti vjetor i punës së Kryetarit të Komunës dhe drejtorive komunale për vitin 2014**

**S**hfrytëzoj rastin ta falënderoj Kryetarin e Komunës për seriozitetin që ka tregu, që pikërisht në seancën e parë të KKV-së për këtë vit ta sjell një raport për punën e tij dhe drejtorive përkatëse, prandaj ja jap fjalën Kryetarit të komunës rreth raportit

**z.Sokol Haliti: E**dhe një herë i nderuar Kryesues i Kuvendit, të Nderuar Këshilltar të KKV-së, përfaqësues të mediave, shoqërisë civile dhe organizatave që punojnë në komunën tonë, si OSBE-së e të tjera, kamë privilegjin dhe kënaqësinë që pas një viti pune tu informoj para jush për të arriturat e qeverisë komunale, sfidat me të cilat jemi përball, punët dhe planet që na presin në të ardhmen.

Para jush kemi raportin dhe raportet e detajuara të çdo drejtorie veç e veç, më lejoni që shkurtimisht të bëjë një përmbledhje të punës sonë një vjeçare, para se të lëshohem në pjesën tjetër të këtij ekspozeu të shkurt më lejoni që me sinqeritetin më të madhe, profesional dhe qytetar dua tu falënderoj për kontributin tuaj produktiv dhe mbështetjen tuaj profesionale për punën e përbashkët një vjeçare, pa modesti mund tu them se pjesë e kësaj pune të suksesshme një vjeçare jeni edhe ju përfaqësues të pozitës dhe opozitës, si rregullator i punës së qeverisë komunale. Vërejtjet, sugjerimet dhe propozimet e juaja kanë kontribuar që qeveria komunale të punoj plotësisht e sinkronizuar me interesat e qytetarëve, më besoni se përkushtimi edhe profesionalizmi i juaj ka shtuar besimin e qeverisë komunale, që pa hezitim të implementoj vendimet që janë marrë në këtë dhomë, në fund të fundit e kemi marr besimin që të jemi në shërbim të qytetarëve dhe kemi një qëllim të përbashkët, interesin dhe jetën me të mirë të qytetarëve të Vitisë.

Në rritjen e transparencës dhe punës së qeverisë komunale, ngritjen e brengave edhe nevojën qytetare, natyrisht është i pakontestueshëm roli i mediave aktive, si ai i gazetarëve të mediave të ndryshëm qendrore, si i mediave lokale, dhe elektronike, radiove TV-ve, portaleve e tjera në komunën tonë, roli i mekanizmave ndërkombëtar, i OSBE-së, KFOR-i, që po na mbështesin dhe po na ndihmojnë vazhdimisht, ju falënderoj shumë për kontributin dhe punën tuaj dhe ju them se do të vazhdoj të jem në shërbimin tuaj, që puna jonë të arrij të çdo qytetar. Të nderuar këshilltar, viti 2014 shënon vitin a parë të punës për udhëheqjen e re, të dal nga zgjedhjet komunale. Si çdo qeverisje, dorëzim pranimi nga qeveria e kaluar dhe konsulidimi i drejtuesve të drejtorive në qeverinë e re natyrisht e ka marr muajin e parë të fillim vitit 2014, gjatë një viti është bërë punë e konsiderueshme në të gjitha sektorët, më një qëllim te vetëm, që të jemi në shërbim të qytetarëve të komunës sonë, më lejoni që ta përsëris zotimin tim të dhënë gjatë zgjedhjeve, që qeveria e udhëhequr nga unë do të jetë në shërbim të qytetarëve dhe të përmirësohet kualiteti i jetës së qytetarëve të komunës sonë, me qëllim që të arrihet kjo, parimet e qeverisë komunale kanë qenë, janë dhe do të jenë zbatimi i panegociushem dhe i përpiktë i kornizës ligjore, që e rregullon punën e qeverive lokale, Ligji mbi qeverisjen lokale, transparenca dhe llogaridhënia ndaj qytetarëve, gjithëpërfshirja e pa rezervë e qytetarëve, udhëheqësve të fshatrave, organizatave dhe grupit të interesit në çdo hallk të vendimmarrjes, shpenzimi racional i buxhetit komunal dhe parasë publike, zotimi, disiplina dhe përgjegjësia e çdo pjesëtari të administratës në afrimin e më të mirës me interes të qytetarëve, kapitalizimi i potencialëve të burimeve njerëzore të komunës sonë, përmes bashkëpunimit dhe koordinimit të hapur, puna ime si kryetar dhe e qeverisë lokale gjatë vitit 2014 është fokusuar në prioritetet si vijon: konsolidimi financiar i komunës dhe shlyeja e të gjitha borxheve të mëparshme, zhvillimi i sferës së shëndetësisë, arsimit, kulturës dhe sportit dhe të gjitha sferave të tjera që janë të rregulluara me Statutin e Komunës, zhvillimi dhe përmirësimi i infrastrukturës lokale, rritja dhe shfrytëzimi i potencialeve bujqësore dhe shumë të tjera.

Si e përmenda edhe në fillim, për rezultatet e arritura në përmbushjen e këtyre prioriteteve në dispozicion kemi raportin e detajuar të zyrave të Kryetarit dhe të secilës drejtori veç e veç. Unë nuk do të isha ndal ma shumë, duke ju dhënë hapësirë juve dhe të tjerëve, por sfidat i kisha përmend me dy fjali. Vërtet kemi sfida, ato janë të përbashkëta, nuk janë vetëm të kryetarit vetme të Kuvendit, p.sh.: “Morava” është e pa tejkalueshme, magjistralja është e pa tejkalueshme, natyrisht vërshimet vijnë nga “Morava”, për atë po them se aty kemi dëme marramendëse, edhe të ekonomive familjare edhe të ekonomive bujqësore. U përmend nga këshilltarët vlerësimi i dëmeve, ne vlerësimin e dëmeve e kemi dorëzuar në nivel qeveritar, prandaj atë vlerësim mund ta merr këshilltari sa herë që të dojë. U përmend edhe rruga që harrova më herët, unë po ju them se riparimi do të bëhet sot, do ta shihni pas reagimit që kam bërë unë dje, por kjo nuk mjafton, ne duhet ta ndreqim atë magjistrale, kështu kemi edhe sfida të tjera, dje folëm në Shkup me BE-në edhe për hapjen e pikëkalimeve kufitare, po ju njoftoj se Zyra e BE-së financon pikëkalimin kufitar në Stanqiq, që për ne është baraz me Gilanin e dobishme dhe ne do të kujdesemi që atë rrugë menjëherë ta riparojmë dhe të koordinomi; nën 2, unë kam bërë kërkesë edhe për një pikë kufitare në Debëllde, do të thotë se edhe ajo është në shqyrtim. Kriza e gjithmbarshme ekonomike, se u përmend edhe lista e atyre që po migrojnë, ekziston edhe në Viti, nuk kemi përjashtim, por për fat të mirë nuk kemi qenë të ngarkuar si komunat tjera, shpresojmë shumë se liberalizimi i vizave të na i abstrohon me këtë aktivitet negativ, me të cilin po ballafaqohemi. Faleminderit shumë, është një pjesë e ekspozeut tim, do të jem i gatshëm, natyrisht i keni raportet, informatat edhe të zyrave veç e veç, dhe do të jemi në dispozicion për ju.

**Kryesuesi: F**aleminderit kryetar për këtë informatë dhe për raportin në përgjithësi në pika të shkurtra të punës së drejtorive, hapim debat rreth kësaj pike.

**znj.Vjollca Kadolli – Halili: I** nderuari kryetar, Kryesues i Kuvendit, Këshilltar Komunal dhe ju të pranishëm në sall, më lejoni që në seancën e parë të vitit 2015 tu uroj të gjithëve suksese në punë. Informata për raportin e kryetarit dhe drejtorive të qeverisë komunale, që në seancën e parë që është sjell tregon një përgjegjshmëri të kryetarit dhe qeverisë komunale para qytetarëve dhe këshilltarëve të KK-së, si respektues të Ligjit. I nderuar Kryetar, kjo informatë pasqyron punën tuaj një vjeçare, e cila është shumë inkurajuese si për këshilltaret komunal ashtu edhe për qytetaret e Vitisë, si dhe raportet e drejtorive që janë sjell janë për tu përshëndetur, që për pos punëve që janë kryer i kanë paraqit edhe sfidat, që kanë hasur gjatë këtij viti. Në këtë informatë është paraqitur edhe një njoftim, që USAID-i amerikan e ka vlerësuar Komunën e Vitisë lart për përformancë, gjithashtu edhe nga KDI-ja si dhe DEMOS-i., prandaj, ju përgëzoj për këtë punë dhe për rezultate. Në aspektin e investimeve kapitale në këtë vite, krahasuar me vitin 2013 është një rritje prej 654 mijë euro, gjithashtu të hyrat vetanake dhe investimet nga donatoret janë rritur e më se miri për këtë reflektim flet edhe realizimi i buxhetit që për vitin 2014 ishte mbi 99%, gjithashtu është edhe një numër i madh i projekteve të realizuara, që ka ndryshuar Vitinë, që vërejmë çdo ditë, si p.sh:. është emergjenca, fushat e sportit në Skifteraj, Sodovinë të Jerlive, Viti, rrethoja e stacionit të autobusëve, parku qytetit si dhe shumë projekte të tjera, kemi edhe subvencionimin e bujqësisë, ndihma financiare si KF “Vllaznia” Pozheran, “Vitia”, ansambli “Kemajl Azizi” si dhe shumë shoqëri tjera. Të nderuar Këshilltar, i nderuari Kryetar, duke pasur parasysh këto që i ceka më lartë si dhe të gjitha vendimet dhe rregulloret e aprovuara nga Kuvendi si dhe konfirmimi i MAPL-së për ligjshmërinë e tyre, pastaj nënshkrimi i marrëveshjeve, që është bërë me KARITAS Luksenburgin si dhe dje me Likoven, na bëjnë të besojmë se edhe viti 2015 do të jetë edhe më i suksesshëm se këtë vite që lamë pas, prandaj, Kryetar dhe juve drejtor ju uroj punë të mbarë dhe me këtë përkushtim të vazhdoni edhe më tutje.

**znj.Majlinda Ostrogllava: F**aleminderit kryesues, përshëndetje për gjithë! Veç se kemi diskutuar për gjitha këto raporte, për gjatë gjithë vitit dhe i kemi dhënë vërejtjet dhe qëndrimet e Lëvizjes Vetëvendosje, shpresojmë që këtë vit që filluam qeverisja komunale të reflektoj më me shumë suksese dhe punë, në interes të qytetarëve, përveç kësaj si çështje kisha ngrit çerdhet publike, ne mendojmë se edukimi parafillor është një ndër hallkat më të rëndësishme të një sistemi arsimor, në komunën ton kësaj çështje ju është kushtuar shumë pak, apo mund të themi fare, ne mendojmë me një menaxhim më të mirë mund të hapim çerdhe edhe në fshatra po ashtu edhe në qytete.

**znj.Arbëresha Ibrahimi: S**a i përket kësaj pike, është për tu përgëzuar raporti vjetor i kryetarit dhe drejtorive për periudhën janar – dhjetor 2014, falënderoj kryetrarin, i cili ka bërë një punë të mirë për sa i përket aktiviteteve të bëra gjatë kësaj periudhe, por do të fokusona te DKRS-ja, e cila po ashtu ka bërë një punë mjaft të mirë, duke organizuar manifestime të ndryshme, ku vlen të përmendim 17 Shkurtin - Ditën e Pavarësisë së Kosovës, manifestimin “Flakadani i Karadakut” e shumë të tjera.

Kjo drejtori ka dhënë mbështetje mjaft të madhe edhe ansambleve ku vlen të ceket edhe ansambli i këngëve edhe i valleve “Kemajl Azizi”, subvencione ju ka ndarë edhe klubeve futbollistike, si KF “Vllaznia” , KF “Vitia”, gjithashtu 15% nga subvencionet e kësaj drejtore janë ndarë për Këshillin për Veprim Rinor në Viti. Vlen të përmendet se DKRS-ja ka bërë rregullore për promovimin e vullnetarizmit në Komunën e Vitisë, një rregullore mjaft e rëndësishme e aprovuar në Kuvend. Është për tu përgëzuar edhe fakti që dy anëtaret e klubit të shenjëtarisë “Jeton Rama” janë anëtare të komitetit olimpik të Kosovës, një punë e mirë është bërë edhe në bibliotekën e komunës, ku niveli i shërbimit për lexues është përmirësuar, është bërë promovimi i librave të ndryshëm, andaj unë kisha dashtë mi uruar kësaj drejtorie edhe drejtorëve tjerë një përkushtim të tillë edhe këtë vit, ku besoj se sukseset nuk do të mungojnë.

**z.Bekim Azizi: D**uke u bazuar në raportet që na kanë ardhur dhe duke u bazuar që një vit i qeverisjes shkoj, raporti është pjesë ligjore që e ka kryetari me dorëzuar, ndërsa ne jemi ata që do ta përkrahim ose do ta kontestojmë, ky vite së pari mendoj se një vit me të shkuar me Ushtrues Detyre edhe kryetari mos me mund për një vit mi kthye në drejtor unë mendoj se është një e metë shumë e madhe gjatë këtij viti që e ka barë, mandej Drejtoria e Urbanizmit që 3 muaj nuk ka drejtor, drejtori ka dal jashtë, as ushtrues detyre nuk ka, edhe për këtë drejtori tregon ma së miri raporti që është bërë me gjysmë faqe për këtë drejtori, mendoj se gjatë kësaj kohe u kanë një fushat mjaft e madhe e militantëve të partisë, që ju ka bërë duke filluar me punësime, duke filluar me arsim, dimë se disa shkolla i ke pa drejtor dhe i ke me ushtrues detyre, as nuk ju shpall konkurs, derisa i ke quar nja 8 vetë me kryer kursin për menaxhim në Gjilan, unë mendoj se kjo nuk i banë nder as drejtorisë as udhëheqjes komunale, sepse këto gjana duhet të menaxhohen ma mirë, disa skandale tjera djegia e objektit të Drejtorisë së Bujqësisë, djegia e objektit të Shërbimeve Publike, edhe aty është bërë një dëm shumë i madh, kurrë nuk na ka ardhur raport, kurrë nuk e dimë sa ka qenë dëmi, edhe se e kemi kërkuar, problem ka pas edhe në Drejtorinë e Kadastrit, në muajin dhjetor, nëse nuk e dini të nderuar, komplet drejtoria edhe drejtori janë burgos, sepse sipas disa informatave që kemi ka pas do përmirësime do pronave komunale, të cilat nuk i dimi saktësisht ose mbas një jave kanë pasur prapë problem me një qytetar, ku kanë pas përleshje fizike mes qytetarëve dhe stafit të drejtorisë, mirëpo kur e mendoj se është si ushtrues detyre ashtu kapërcejnë këto gjëra. Lidhna te regjistrimi i bujqësisë, shumë thjeshtë po them lista prej 93 vetëve, që kanë bërë regjistrimin e bujqësisë, 100 për qind është kanë me anëtarë të Partisë, që janë lidh në fushat, ne dimë që kjo punë është kanë për një muaj, ish kanë mirë mi përzi kapak, ose lidhna te drutë nëpër shkolla që i kanë qu në Debëllde, i kanë marr nëpër male i kanë pre pa asnjë dokument, ka shkuar policia dhe i ka konfiskuar edhe janë dënuar ata që i kanë qu, d.m.th pa asnjë letër janë dërguar dhe nëse bëhen këto gjana nuk i banë nder udhëheqjes. E përcjella dr. Vjollcën, që ju lëvdoj shumë, mirëpo e përcjella edhe raportin që e ka bërë Drejtoria e Shëndetësisë, ku në 8 figurat e para, në 7 e ka fotografuar doktoreshën, edhe prandaj i lejohet doktoreshës me barë atë lëvdatë, unë mendoj se Drejtoria e Shëndetësisë ka shumë punëtor dhe unë mendoj se me ndonjë është dashtë mu fotografuar, po në 7-tën është bajat, sepse në sy të qytetarit bien si keq, te Drejtoria e Shërbimeve Publike, sinqerisht po them te vërshimet gjithmonë ka pas vërejtje, por gjithmonë ka problem të menaxhohen, se vërshimet janë se nuk krijohen prej njerëzve edhe nuk kam qef me ju dhanë shumë kahe, mirëpo shyqyr se ka pas pak borë, sepse rrugët lokale nuk janë pastruar sivjet, mirëpo kur ki parasysh se një kompani e Gjilanit e ka tenderin, duhet mu kuptuar se deri vjen ka pak ma shumë problem, ka shumë çështje, se duhet mi ngrit, por për fillim kaq.

**z.Sokol Haliti: K**ëshilltar, unë mendoj që edhe trajtimi i këshilltarëve është i barabartë këtu në Kuvend, ne e dimë se edhe ti punon te shkolla teknike dhe si shpesh të rrok fotografia, bile ki edhe rrole udhëheqëse/përgjegjëse dhe fare kush nuk zbrit në pozicione, kështu që kjo tregon se kjo filozofi qeverisëse nuk është diferencuese, nuk është me atë që ka qenë shumë diferencuese. Isha me drejtoret e shkollave në takim, mora pjesë pardje dhe e pash përqindjen e drejtorëve të shkollave, ka janë me parti dhe ajo nuk më ka penguar fare dhe ju kamë afruar bashkëpunim të madh, unë po ju them një, se kjo qeveri filozofi diferencuese nuk ka, kemi shumë shembuj, si asistentja e kryetarit, që është këtu prezentë dhe hala dora e këtij kryetari nuk ka nënshkruar diferencim të asnjë personi, njëjtë po të them se nuk është mirë me ndërhy në pavarësinë e komisioneve të nivelit qendror, siç është regjistrimi i pronave në bujqësi, sepse ne po thirrmi në implementim të ligjit, prandaj unë po u them se merrne regjistrin dhe këqyrim dhe unë ta demantoj, se nuk është kështu siç po thua ti, e kam shikuar se nuk më kalon mu pa e parë, e kam analizuar, mund të them ndash edhe me emra, se ka edhe të VV-së ka edhe të PDK-së ka edhe të tjerë anëtar, por po ju them se nuk ka lidhje regjistrimi i pronave me parti, ka me profesionalizëm, të Shërbimet Publike nuk është mirë me ndërhy te Ligji për Prokurimin ti si këshilltar, për arsye se ligji vendos, kompania ma e lirë që e plotëson kushtin edhe këtë e vendos ligji, Drejtoria e Shëndetësisë, kurrë hapësira ndërtuese ma shumë nuk ka pas qeto 15 vite, mund ta bëjmë një vizitë si në Viti ashtu edhe në Pozheran, por edhe të ambulancat që janë tu funksionalizuar. Djegia e Drejtorisë së Bujqësisë dhe e Shërbimeve Publike, doni ta fajësoni qeverinë komunale për këtë punë, nëse po, e keni shumë gabim dhe nuk është mirë me cilësuar një çështje si një djegie me qëllim, ne jemi informuar nga komisioni se djegia ka ardhur si pasoj e rrymës, për arsye se ai objekt është më i vjetër se 100 vjet dhe ne e dimë të gjithë, ndërsa vlerësimi i dëmeve është bërë dhe ju mund ta shikoni atë. **Te përleshjet fizike, un po ju them se ka pas ma së paku në Kosovë me krahasuar me vitet e në hershme,** te çerdhet publike, se e ngriti këshilltarja, un po ju them se ne jemi tu shqyrtuar mundësinë që ta hapim një në Pozheran, për arsye se një shkollë është ndërtuar vite më parë, tash në Qifllak kanë mbetur 2 a 3 nxënës dhe me Drejtorinë e Arsimit e kemi diskutuar që ta kthejmë në çerdhe. ndërsa Drejtoria e Urbanizmit e ka ushtruesin e detyrës, ka pasur një muaj, jo tre, drejtorin të cilin e kamë falënderuar dhe një referencë të mirë e ka pasur për 2014 e falënderoj edhe sot publikisht, sepse e ka kryer punën me profesionalizëm, dhe për këtë ju them se prej të hënës kjo drejtori do të jetë me drejtor të ri dhe do ta ketë përkrahjen e plotë të kryetarit.

**z.Bekim Azizi: K**ryetar unë po flas për vitin 2014, ku me 17 dhjetor tu ka lidh drejtori me komplet stafin edhe i kanë dërguar në burg, me 20 dhjetor kanë shkuar qytetarët tu kanë rrahur me stafin, unë po flas për 2014, tash çfarë probleme kanë pas ti merru me ta, unë po them se je skandal i KTV-së, se shpallet konkurs konkurse për sekretar për gjimnaz, sekretari tu punu aty, s’po e përmendi tenderin për pastrimin e borës, por s’mund pa e përmend tenderin e kanalizimit në Verban, u kanë 208 mijë ero e ke anuluar dhe të njëjtit person ja ke dhanë për 280 mijë euro, listat e regjistrimit të bujqësisë, 93 është shumë.

**z.Sokol Haliti: K**ëto janë akuza të pa baza, nuk dua mi tejkaluar se i thash kryetarit, pra filloj prej fundit, prej Verbanit, është dashtë organet ma të larta mi respektuar, është ritenderuar sepse organet ma të larta kanë kërkuar, tash po kthehem te drutë, 31 mijë euro janë marrë ma lirë se në 2013, edhe për nxënës për ti dërguar në eskurzion ka kushtuar 24 euro ma lirë për person ma lirë se në 2013 dhe po të them se organet e drejtësisë e njohin institucionin e kryetarin dhe obligimet e kryetarit të më hershëm më mbesin mua, dhe ajo lëndë nuk është e mandatit tonë, por është e Komunës edhe një mund të them se ti mund të folesh tërë ditën, por un jam tu fol me argumente

**z.Ekrem Abazi: P**ërshëndetje për të pranishmit, dashta një sqarim qa njeva prej kolegut, arrestime, burgosje, dashta një sqarim pak ma të kjart, këtu po thotë se ka pas arrestime, unë nuk po disha sen, kur niva për herë të par më erdh shumë befasi. Tjetër, më vjen mirë se buxheti sivjet është harxhuar 99.17%, është shumë mirë që e keni shfrytëzuar, keni ditë dhe keni mund me shfrytëzuar, por kisha një kërkesë, që këtë vit buxheti mos të shfrytëzohet vetëm në dy muajt e fundit, por të shfrytëzohet me afate kohore, siç është, sa i përket dy drejtorëve, se thae janë shumë të mirë, po më vjen shumë mirë që janë eksperta të mirë, por hiqjav qatë UD dhe lej vetëm drejtora.

**z.Tajar Neziri:** Faleminderit kryesues, unë fillimisht do ta nisi pak ma ndryshe, pasi që është takimi par për këtë vit, ju uroj suksese në vazhdim, i nderuar kryetar, nënkryetar,drejtor. Bekim dashta mu ndërlidh se ngrite disa çështje që nuk janë aspak të vërteta dhe ju siguroj se kërkush nuk është burgos, kërkush nuk është në burg, këta heke sepse këto janë dezinformata. Bekim është e vërtet se organet e drejtësisë janë duke hetuar një rast në lidhje me një korrigjim që është bërë, është fjala për fermën e dhive që është ndërtuar në vitin 1984, në mungesë të dokumentacioneve, dihet se ligjërisht se Drejtoria për Kataster nuk e ka asnjë dokument gjatë këtyre viteve dhe në mungesë të dokumenteve gjatë kësaj periudhe na jemi kthyer te 2000-tën, që është kanë urdhër i agjensionit kadastral të Kosovës mu kthy në vitin 2000, me dokumente qajo pronë kinse e ka ngrit një qytetarë, kishe nuk ju ka konpenzu në vitin 1984, është vendimi i Kuvendit Komunal, që është shpall interes publik dhe ka than kinse nuk mu ka konpenzu dhe në burg nuk e di që ka shkuar kush, tu kisha lut Bekim se kur dalësh para publikut mi pas informatat e sakta.

**z.Samet Idrizi: P**ërshëndetje për gjithë të pranishmit! Falënderoj kryetarin dhe drejtorët për raportet një vjeçare që i kanë afruar me informata relativisht të mjaftueshme, është bërë një punë e mirë, unë do ta kisha vlerësuar kështu punën e qeverisë një vjeçare, d.m.th kështu puna e kryetarit dhe disa drejtorëve është karakterizuar me një dinamizëm të madhe, që unë e konsideroj se këta vërtet kanë harxhuar shumë energji me punua, por pyetja shtrohet se energjia e kryetarit dhe e disa drejtorëve a është orientuar mirë, na e dimë se Komuna e Vitisë dhe gjitha komunat në Kosovë e kanë shumë të vështirë të bëjnë ndryshime, sidomos për zhvillim ekonomik të vendit, unë kam pritë ma shumë prej kryetarit duke ditur energjinë e tij dhe duke ditur se ky është ingjinier i bujqësisë, unë kam menduar edhe konformë premtimeve që i ka bërë dhe në sektor të bujqësisë ka me barë ma shumë, por kjo nuk ka ndodhë, un e di se Kryetari e ka shumë vështirë dhe kush do prej neve të ishte do të ishte vështir me bë ndryshime qa presin qytetaret, ka pas një punë të mirë në Drejtorinë e Kulturës, që duhet me përshëndet, drejtoresha e ka bërë një punë të mirë dhe kryetari u kanë i fokusuar në atë drejtim, unë e di se zhvillimin për qëndrim ekonomik duhet me barë qeveria, jemi gjithë dëshmitar që ka problem edhe në qendër, për me bë një orientim të mirë të vendit e leje ma në lokalitete të vogla si është Vitia, por si do qoftë ka qenë viti parë edhe Kryetari duhet të fokusohet ma shumë në investime, si në bujqësi dhe ne e dimë se kryetari është ingjinier i bujqësisë dhe pres që të ardhmen vërtet mu fokusuar gjithë ne dhe me bë zhvillim ekonomik të qëndrueshëm. Sa i përket kualitetit të punëve që janë kryer në vitin 2014, këtu mbetet të shihet ma vonë, sepse ato janë projekte të reja dhe ta shohim sa do ti qëndrojnë kohës, te raporti i kryetarit, mendoj se Zyra e Prokurimit bie në domenin e financave dhe nuk është afruar mjaftueshëm një raport mbi procedurat e prokurimit, nuk ndahen aty ceken disa, por është mirë mi ditë me çfarë procedure janë proceduar, se nëse me të vërtet ka shumë ftesa të koutimit nuk është mirë, është mirë që tenderët të jenë transparent në mënyrë që të jetë një konkurrencë ma e madhe, ku konkurrenca ofron kualitet ma të madhe të punëve. Sa i përket dy drejtorive që kanë punuar me ushtrues detyre, kjo nuk është mirë këtë e din edhe Kryetari, shumë mirë ndoshta ish kanë mirë kryetari me kërkuar edhe një partnerë ma mirë ndoshta është mi pas numrat e mjaftueshëm në kuvend e mos me metë peng i kohës se un kujtoj se dy UD ndoshta kanë punuar mirë, mirëpo kanë qenë edhe në presion të kohës në presion të qytetarëve në presion të Kuvendit dhe kështu nuk mujn me qenë në nivel të punës, unë e pash edhe në raporte se ato dy drejtori janë ma të hendikepune. Te Drejtoria e Shëndetësisë dhe Mirëqenies Sociale, unë e vërejta në tabelë se ka rritje të numrit të familjarëve për asistencë sociale dhe ky është një shqetësim, ku kemi rritje prej 460 në 500 e diçka, pra kemi 60 familje ma shumë kemi me asistencë sociale, ky është një tregues se nuk ka ndryshim, nuk ka zhvillim ekonomik në këtë vend, po të kishte kjo nuk do të ndodhte, përkundrazi kjo do të ulej, ndima sociale për familjarë. Te Drejtoria e Financave, ku përmendet se janë punësuar 250 vetë, se vërtet janë punësuar ky numër i punëtorëve unë jam shumë krenar, unë i përshëndes dhe e përkrah kryetarin, drejtorin, mirëpo unë dyshoj se kjo qëndron, se është dashtë me cek se një numër i punëtorëve ka qenë sezonal dhe besoj se tash atyre ju ka skaduar kontrata, kështu që ka qenë mirë mu përmend saktësisht sa keni të punësuar, nëse vërtet janë 90 nuk janë pak për situatën që jetojmë, ndoshta na jep një sqarim drejtori Financave. Te vërshimet, me të vërtet janë shumë shqetësuese, mirëpo kryetari tash e tutje ka me nejt ma shumë në Prishtinë nëpër zyre, me kërkuar donacione prej qeverisë në mënyrë se shtrati i lumit “Morava” mu hapë, dhe pyetja ime është projektet që janë kryer në vitin 2014 disa veç kanë qenë në procedurë dhe sigurisht janë mbyll disa janë dy vjeçare në kornizë, sa ka obligime Komuna për vitin 2014, që do ti shlyej në vitin 2015.

**z.Sejdi Emini: U** përmend te regjistrimi i bujqësisë, u përmend se e keni marrë një nga Vetëvendosja, nëse 99 i keni marr nga subjekti juaj, aman mos e merrni as ata sa për të thënë se e keni marrë, ne kemi pas anëtar që ka qenë me fakultet të bujqësisë edhe nuk e keni marrë, cilat janë kriteret atëherë.

**znj.Mirlinda Sadiku: F**atkeqësisht kryetar më vjen keq që se ki informatën, që në Viti dita ditës po zbrazën shumë shtëpia, e kemi edhe në kuadër të shkollës ku punoj unë çdo ditë na vinë nxënës që të kërkojnë dokumentacionin për me hec jashtë dhe ndoshta mas një kohe s’do të kesh nevojë për kënd me ndërtuar as trotuare, as ndriçim publik, por as edhe shkolla, megjithatë unë do të jem shumë konkrete, me një intervistë që e ki dhanë ke thanë se kjo është qeveri brilante, mirëpo sipas institutit GAP Vitin e vlerëson me vendin e fundit, diku rreth 15% i keni plotësuar ato premtime që i keni dhënë gjatë fushatës, sinqerisht do të dëshiroja që të rangoshit i pari në vend të Refki Sumës, po fatkeqësisht kjo nuk është.

**z.Daut Xhemajli:** Përshëndetje edhe një herë, unë së pari kisha dashtë me rikujtuar edhe një herë që herave tjera jemi marrë vesh që drejtoret me raportet e tyre me fole vetë, këtu si pikë të rendit të ditës kemi raportin e Kryetarit edhe të drejtorëve, këtu ju po folni për krejt punët e komunës edhe ma gjërë se komuna, d.m.th edhe të Kosovës, siç është çështja e migrimit, e tjera problemi është se nëse dojmë sinqerisht me diskutuar ti ndajmë këto edhe veç e veç, secila drejtori të jep raport, sipas meje nëse i ndajmë ato kishte mu kanë ma konkretë edhe ma produktiv, unë edhe sot dua me theksua edhe një herë, që na një statut duhet me ndryshuar një vendim të kuq edhe të kaltër të Kryetarit të falsifikuar, është dashtë nga ky kryetar mu anuluar ose me heqë prej validitetit, sepse edhe raporti tij nuk është konform tij, në fund të fundit ai është fektiv edhe nuk ka nevojë mu kanë. Unë mendoj se brenda këtij viti komuna jonë është stabilizuar në kuptimin e funksionimit edhe të asaj klimës së mirë që është parakusht për me funksionuar normalisht një komunë, sa kemi kontribuar na si kuvend nuk e di, ne jemi munduar me kontribuar në këtë aspekt, por sa është marr kryetari me mekanizmat e tij me ligjshmërinë është një çështje tjetër, ndërsa te Drejtoria e Katastrit është një padi shumë pa vend dhe bëhet hetim, sepse janë mësuar njerëzit për shumë vjet me bë padi edhe me thanë se nuk e kam marr konpenzimin para vitit 1985 edhe toka është e imja, e kanë marr edhe mirë e kanë marrë ata njerëz. Kur është puna te raporti kryetarit, mënoj që është bë punë e mirë, sepse harxhimi i buxhetit për këtë vite është bërë gati 100% në kushtet që është vepruar mu mbërri ajo është begi sukses i madhe, pse po them sepse rishikimi i buxhetit, ne e dimë kur është bërë, kurse për cilësinë e kryerjes së punëve mendoj se është çështja se duhet komisioni të ketë përgjegjësi me u kompenzuar për atë punë.

**z.Zekirja Zuka: P**ërshëndetje për të gjithë! Duke analizuar raportin e Drejtorisë së Bujqësisë, Pylltarisë dhe Zhvillimit Rural shihet se në periudhën janar dhjetor të vitit 2014 në këtë drejtori është bërë një punë e madhe, si aplikacionet për subvencionim, ku kanë aplikuar rreth 830 fermer, pastaj ndarja e folisë së najlonit mbi 200 fermer, janë bërë shumë vizita në teren dhe janë dhanë shumë këshilla profesionale për bujqit për mbjellje dhe zgjedhjen e farave më produktive, kanë bërë inspektimin e mullinjve dhe gjendjen e tyre teknike, gjithashtu kanë përcjell fushatën e korrje fshirjeve, në sektorin e blegtorisë janë ndarë 33 makina mjelëse për lopët qumështore, në disa fshatra janë ndarë rreth 1100 pula vojëse për nevojat e tyre familjare, në sektorin e pylltarisë dhe zhvillimit rural janë vazhdimisht takime me stafin e pylltarisë ku kanë penguar për prerjen e paligjshme të drurëve, duke i mbyllur edhe rrugët me eskevator, në sektorin e zhvillimit rural janë hap dhe janë shtruar 10 rrugë bujqësore me gjatësi 7 kilometra e gjysmë, gjë që kanë mundësuar bujqve që edhe në kushte të vështira klimatike ti nxjerrim prodhimet e tyre, me çka edhe janë falënderues, në tetor në Viti është mbajtur panairi bujqësor me moton “ti ruajmë prodhimet e tona vendore”, ky panair u organizua në bashkëpunim edhe me disa organizata vendore dhe të huaja, përveç tjerave kjo drejtori ka bërë edhe punë tjera rutinore, si komisionin për vlerësimin e dëmeve nga fatkeqësitë natyrore në muajt prill dhe nëntor të vitit 2014, përveç këtyre kjo drejtori ka inkasuar të hyra në vlerë prej 12 mijë euro, uroj që edhe në vitin 2015 të ketë punë të mira sikur këtë vit që lamë pas.

**znj.Gjylsime Qamili: P**ërshëndetje për Kryetarin, Nënkryetarin dhe Kryesuesin e Kuvendit dhe të gjithë ju që jeni prezent në këtë seancë, përshëndesim punën e kryetarit për afrimin e raportit për vitin 2014, ku janë prezantuar dhe realizuar objektivat programore dhe politike të planifikuara përmes projeksioneve buxhetore me interes për qytetarët tonë, në fokus të veçantë unë do të ndalem në raportin e Drejtorisë së Shëndetësisë dhe Mirëqenies Sociale, raporti shifët se është mjaft i kompletuar dhe tregon për qasjen e drejtë dhe serioze të drejtorisë si ndaj qytetarëve të komunës sonë edhe kujdesinë për shëndetin e tyre. Në komunën tonë rrjeti shëndetësor është i shpërndarë mirë për tu ofruar qytetarëve shërbime më efikase shëndetësore, ku kemi dy qendra me shërbim për 24 orë në Viti dhe në Pozheran, ku në kuadër të qendrës kryesore të mjekësisë familjare funksionojnë edhe 4 qendra të mjekësisë familjare dhe 8 ambulanca të mjekësisë familjare, të cilat janë të shpërndara sipas standardeve të parapara me ligj. Në Qendrën e Mjekësisë Familjare bëhet ofrimi i shërbimeve mjekësore për qytetarët sipas këtyre kategorive: mjekësia primare, familjare, stomatologjia, imunizimi, emergjenca diagnostika, laboratori dhe shërbimet rentinolegjike etj. Gjatë vitit 2014 në Qendrën Kryesore të Mjekësisë Familjare, duke u krahasuar me të kaluarën, mund të vërehen ndryshime të theksuara si në respektimin e orarit të punës po ashtu edhe në rritjen e cilësisë së shërbimeve të afruara mjekësore, shërbimet të cilat ju kanë afruar qytetarëve në qendrën kryesore të mjekësisë familjare dhe ambulanten e mjekësisë familjare në këto vite numri i atyre mbërrin në 378 mijë 956 shërbime, mjetet e grumbulluara nga participimi për shërbime shëndetësore është 47 mijë 666 euro, këto janë të paraqitura edhe në tabela siç i keni në raport. Vlen të cekim se të gjithë pacientët të cilët nuk kanë mundë ti qasën Qendrës Kryesore të Mjekësisë Familjare të vaksinohen janë vaksinuar nga ekipet që i kanë vizituar nëpër shtëpitë e tyre, dhe krejt në fund e përshëndes këtë raport të punës dhe uroj që kjo drejtori edhe drejtorit tjera të kenë një përkushtim të tillë edhe në vitet e ardhshme.

**znj.Vjollca Sylejmani: P**ërshëndetje për të gjithë! Pasi që vetë punoj në emergjencë në shtëpinë e shëndetit edhe ju falënderoj shumë për suksesin, për punën që keni arrit, për punën e ambulantes, po kisha dashtë mu lidh me zëvendës drejtoreshën, që foli ma herët, a e din sa mungesë të barnave ka dhe sa janë të rrezikuar, na si punëtor shëndetësor që punojmë në emergjencë, dhe a e ke shikuar ndonjëherë koeficientin e punëtorëve që i ke, meqenëse e din edhe kryetari është i informuar me të se çfarë koeficienti kanë punëtorët që nuk i kryen ato shërbime që i kryem ne në emergjencë edhe për sigurimin e punëtoreve, kjo është folur edhe ma herët se nuk kemi na sigurim të emergjencës, vjen pacienti duhet me dërguar në Gjilan në 2 të natës, me 10 infuzione nuk mbahet një Komunë e Vitisë, e kjo është prioritare për popull se sa për parking mujm me parkuar edhe në parking të ETC-së.

**z.Sejdi Emini: D**oktorësh, ndoshta të gjitha ato që i the zënë vend, mirëpo ju para një muaji nuk keni pasur infuzion dhe i keni shty pacientët të shkojnë për Gjilan për një infuzion, prandaj duhet të nisni prej gjërave ma të thjeshta, sepse nëse shkojnë për një infuzion qytetarët në Gjilan, vdes tri herë, kështu që të sigurohen infuzionet ose dritë për fyt, unë kam has që ka mungesë, këto janë sene elementare, këto tjerat janë të mira mund të zënë vend edhe këto që i keni bërë.

**z.Baki Nebihu: F**aliminderit kryesues, tjera herë në pikë të rendit të ditës najë sjellni raportin e drejtorëve prej asamblistëve të LDK-së jo prej drejtorëve, sinqerisht ju kisha kërkuar juve asamblistëve të LDK së të jeni ma konstruktiv ndaj drejtorëve, e dimë që ka punë të mirë, por ka edhe për kritikë, që unë nuk i kam dëgjuar asnjë herë, duke ju shtruar juve drejtorëve. Baca Zekë, sa i përket makinave për mjelje, kisha pas dëshirë se të gjithë ata përfitues me pas lopë qa i kanë marrë.

**znj. Mirlinda Sadiku: P**ër hire të racionalitetit të kohës do të kisha pas dëshirë me marr përgjigje prej drejtorit të Bujqësisë, këtu thotë të hyrat nga shitja e masës drusore është 7420 euro, në qoftë se e llogaritmi me çmimin e tregut ka 25 euro, atëherë na bien që janë dikun 296 metra kub dru, mua më intereson a ke planifikuar në plan të punës për këtë vite së paku naj dru me mjellë në malet e Vitisë, duke ditur sa shumë janë degraduar edhe po ashtu kompensime për dëme në bujqësi, dy fermer me vlerë prej 1206 euro, dy fermer kokan kompensuar, a veç dami që u bë në fshatra Remnik, Budrikë, Radivojc, Gjylekar 198 mijë euro, që najë ke sjellur ti, atëherë qysh pat për këta dy vetëm mu kompenzuar dëmet e tyre.

**Kryesuesi: F**aleminderit, unë po konsideroj, kështu që ta përfundojmë këtë pikë të rendit të ditës në mënyrë që pas pushimit të vazhdojmë me pikat e tjera, sepse mund të shkojmë deri në pafundësi kjo pikë.

**z.Samet Idrizi:** Unë do ta thej pak temën, unë kam dëgjuar edhe asamblistët tjerë, po mundohen me zhvlerësua punën e drejtorëve, këta janë drejtor nuk janë këshilltar dhe në gjitha raportet e tyre ju shkruan drejtor dhe kanë punë shumë të shenjt, këtu kryetari është mi bërë politikat, ndërsa punën me kryer janë drejtorët, po marr guximin me i than se dikush edhe po i ofendon këta kur po u thotë ashtu, këta kanë punë, kanë përgjegjësi shumë të madhe nuk ka mundësi kryetari mi kryer të gjitha punët e drejtorive, andaj këta janë drejtor, nuk janë këshilltar, ndërsa këshilltari ka cilësi tjetër. Po kaloj pak te pika 3 e rendit të ditës, se nuk kam kohë me nejt, sepse kamë një takim te çështja e bursave, aty ku shkruan fakultet deficitare të përcaktohen cilat janë ato deficitare, edhe të çështja e bijve të dëshmorëve, ti jepet një poentazh se aty shkruan vetëm kanë përparësi po s’përcaktohen kriteret, çfarë përparësie kanë.

**z.Sokol Haliti: A**tëherë duke ju falënderuar për diskutimet konstruktive edhe atyre që komplementuat punën një vjeçare të kësaj qeverie, edhe ju që e kritikuat natyrisht se besoj se shumë çka ka më na hyrë në punë edhe kemi me arrit që për 2015 vërtet mi bërë ato përmirësime, nëse janë të qëndrueshme dhe nëse janë parimore, përveç atyre që nuk janë parimore që vërtet nuk qëndrojnë, që ka edhe të tilla dhe natyrisht i dua argumentet për çështjet, që ngritën në Kuvend se jemi para qytetarëve dhe mendojmë mu sjellë me përgjegjësi, një mori e çështjeve që ka qenë edhe kritike vërtet u ngrit me arsye për këtë kompletohemi dhe plotësojmë njëri tjetrin, nuk është e rëndësishme dhe shumë irelevante a janë këshilltar a janë drejtora të drejtorive, Këshilli i Drejtorëve është i plotfuqishëm, funksionon dhe ka lirinë e plotë me funksionuar në kuadër të kornizave ligjore, te aspekti tjetër po kthena, edhe një herë nëse dojnë parimisht mu kanë parimor nuk e kemi bërë ne regjistrimin e pronave, faktikisht nuk e kemi bërë ne intervistën, ju e dini se regjistrimi i provave ka qenë projekt i nivelit qendror me ata regjional ku kemi marr pjesë edhe ne me një anëtar aty, ka pas kritere dhe aty nuk ka kritere partiake. Sa i përket ikjes së të rinjve është problem makro dhe nuk thash që s’kemi, por për fate të mirë kemi ma pak se qytete tjera dhe ne e dimë se ky është problem nivel të shtetit, ne e dimë se gjitha shtetet para liberalizimit të vizave kanë pas probleme të tilla, madhështia e një shteti edhe një komune është mi tejkaluar vështirësitë, mu ballafaquar me problemin, këto sfida e i kemi. Sa i përket barnave, kam qenë edhe vetë në ambulant, ju e dini dhe jam tu e bërë të pamundurën me Drejtorin e Shëndetësisë që të sigurohen barna të mjaftueshme për pacientë, sigurimi fizik i objekteve do të bëhet natyrisht, se nuk e kemi pasur letë, për shkak se na po flasim edhe për investimet në bujqësi, a po harrojmë se planifikimi për buxhetin e 2014 është bërë 2013 dhe ne nuk kemi mujt ti marrim paret prej qiellit edhe mi orientu. Tjetër që i mbeta borxh një këshilltari, Ekremit, me të drejtë ka qenë problematik ngërçi politik, bllokada dhe vërtet rishikimi i buxhetit është shtyrë shumë, ne kemi qenë ekspeditivë dhe Kuvendi Komunal e miratuar rishqyrtimin e buxhetit, ju e dini për ridestinimin, po bllokada ka qenë qeveria naltë dhe ju e dini se nuk jemi vonuar me fajin tonë, por megjithatë ja kemi arritur, vërtetë kemi rezultate, qëndrueshmëria e projekteve duhet të shikohet në vijueshmëri dhe duhet të shikohet edhe puna, pajtona, e kërkoj ndimën e të gjithëve dhe e kamë kërkuar edhe nga këshillat e fshatrave, vërtet më bëni nderë. Çështja e borxheve, unë e di se borxhe kemi me paguar mjaft për vitet e kaluara dhe e di se në 2014 janë pak borxhe, ndërsa vitit 2013 kemi paguar mjaft, po kemi ende kemi edhe të 2012-ës, mos harroni diçka, se unë kam nënshkruar me një organizatë për transparencë në Zyrën e Prokurimit dhe jam i hapur me bashkëpunuar edhe me ju, dyert e Zyrës së Kryetarit janë të hapura të gjitha dhe do të bëhen transparente, krejt procedurat do të dalin edhe në Webfaqe, në mënyrë qe me pas të letë mu informuar, ne kemi pas një projeksion në mandatin katër vjeçar dhe mendoj se atë projeksion e kemi obligim me realizuar në plotësi dhe bindjet e mija janë se do të realizohen në vitin e tretë të mandatit tim, por kjo nuk mjafton, ne jemi tu munduar me donator të punojë shumë në mënyrë që të bimë investime kapitale dhe ta kalojmë planifikimin e investimeve kapitale, për shkak se nuk mjaftojnë Vitisë investimet kapitale që janë prej grandit qeveritar edhe nga të hyrat vetanake, prandaj do të insistojmë se investimet kapitale të rritën nga donacionet e jashtme dhe rezultate kemi në këtë drejtim, më gëzojnë në veçanti projektet shumë vjeçare, që i kemi nënshkruar me donatorët shumë serioz si USAID, GTZ-ja , DEMOS-i , KARITAS Luksemburgu, Komisioni Evropian, rezultuan edhe frytin do ta shohim në vitin 2015. Ju faleminderit të gjithëve, do të jem në dispozicion në pjesën e dytë të seancës. Kryesues faleminderit për fjalën dhe durimin.

**Kryesuesi:** Faleminderit kryetar, ndoshta unë po e bëjë një pyetje, kështu a doni ta vazhdojmë të njëjtën pikë të rendit të ditës, apo ta mbyllim në mënyrë që të shkojmë në pushim, atëherë vazhdojmë mbas pushimit.

Vazhdojmë me seancën, a ka ndokush ndonjë pyetje apo sugjerim rreth raportit, fjala është për ju, nëse nuk ka ja japim fjalën drejtorëve pasi u shtruan disa pyetje.

**Qahil Sinani: P**ërshëndetje për të gjithë! Gjatë diskutimit që patëm pak më parë u bënë disa pyetje rreth arsimit, si sa nxënës mungojnë që kanë shkuar në migrim, ne kemi një numër që është afër 50 gjer tani. Te greva, si kam përkrahur dhe kam kërkuar që të vazhdoj procesi edukativ-arsimor, nuk e kam përkrahur grevën për shumë çështje, po do të nalna në dy pika kryesore: kërkesat që janë bërë te pagesa e rrugës, është shumë me vend, është marr një vendim që tu paguhet 70% e rrugës në 4 kilometra, pagesa për përvojë zero pikë pesëdhjetë, edhe kjo do të kryet, nuk pajtoj me shujtën, pasi punëtori arsimor 20 orë i ka në shpi përgatitje e 20 i ka në punë, që ju llogariten 40 orë, tash 20 orë në shpi edhe shujtën mua paguar, ndërsa punëtori teknik dhe punëtori administrativ punon 8 orë dhe nuk ju paguhet shujtë për ata jam kundër, kam qenë dhe do të jem. Pyetja tjetër te çerdhja, jemi tu shqyrtuar mundësinë që shkollën në Qifllak ta shndërrojmë në çerdhe, pasi dimë se ka vetëm 4 nxënës dhe këta nxënës ti bartim në shkollën amë në Pozheran, që ajo çerdhe të shërbejë për atë lokalitet, desha të lidhëm te pyetja që shtroj Bekimi, është mirë me bërë pyetje po nuk është mirë me bërë pyetje palidhje, se çështja e drejtorëve dhe çështja e zëvendësve sot ka shkuar konkursi për dy drejtor jo 5, për Sllatinë dhe Ramjan dhe për dy zëvendës në Gjimnaz dhe te Dëshmorët e Vitisë, dhe janë në procedura shumë të rregullt dhe nuk është mirë vetëm të dal të foli diçka, vetëm të më shohin tu fol në televizion, çështja tjetër që u përmend dikun një skandal përmes KTV-së, edhe këtu po u informoj se nuk është kërkuar sekretar po është kërkuar një zyrtar administrativ dhe këtë konkurs nuk e ka shpall Drejtoria e Arsimit po është bërë një gabim nga ministria MAPL-ja, prandaj ne nuk kemi kërkuar ti bëjmë dy sekretar, po është kërkuar një zyrtar administrativ dhe ka shumë nevojë pasi ka 1700 nxënës.

**z.Sejdi Emini: Ë**shtë shumë e vërtet se gjatë këtij mandati 1 vjeçar keni marr shumë militant, bile ka raste kur normën ja keni ndarë në dy pjesë dhe nuk i keni hapur konkurs në procedurë të rregullt, si doni ju tregoj edhe ku është bërë kjo. Sa i përket grevës, besoj se greva është me e gjerë se e DKA-ja, se e dini të gjithë se kontrata ka qenë e nënshkruar dhe nuk është mirë me bërë presion te asnjë mësimdhënës, sepse është çështje që i takon sindikatës, di që keni kërkuar edhe emrat e atyre që kanë qen në protestë të martën, a është e vërtet kjo, sa i përket sekretarit që u përmend bukur shumë na ma herët e ngritëm si çështje, mbasi e ngriti po flas edhe një herë, të gjithë e dimë se kemi një sekretar që ka punuar që 30 vjet dhe ka kontribuar edhe në ato kohërat 91- 99 dhe në momentin që është sëmurë ka kërkuar ndimë mjekësore, ju ja keni shpallur vendin e punës, besoj se nuk është e drejtë ajo me bërë për këdo qoftë.

**z.Qahil Sinani: S’**është e vërtet se janë pranuar pa konkurs, ngase në konkursin e gushtit kanë konkurruar 300 vetë, 218 të diplomuar për 26 vende, kush është pjesëmarrës në konkursin e gushtit dhe me ligj ki të drejtë nëse ka qenë pjesë e konkursit nuk ka nevojë të shpallet konkurs i ri, për atë arsye janë njerëzit të cilët mundësh mi sistemuar. Sa i përket protestës kurrë, unë i kamë kërkuar komisionin për grevë.

**z.Daut Xhemajli: U**në e kam parasysh çështjen e konkurseve, çështjen e gabimeve eventuale etj edhe përparësive që mund mu dhanë, është shumë normale, mu më vjen keq shembull nëse në rastin konkret ka ndodh një gabim teknik, nëse është gabim po duhet me ditë përse ka ndodh ai gabim edhe nëse u kanë gabim teknik pse nuk është përmirësuar me kohë dhe u prit KTV-ja ose televizionet tjera me transmetuar mu bërë Vitia shembull i kësaj shkelje, më vjen keq edhe për personin që ka punuar aty, është i sëmurë dhe ligji unë e di nëse nuk jam gabim nuk e rregullon çështjen e pushimit mjekësor, mirë dhe kjo është shumë keq se njeriu që është i sëmurë dhe nuk mund të dal në punë nuk mundemi me ja shkëput kontratën e punës, unë mendoj se në këtë aspekt ati punëtori duhet ti gjendet zgjidhja, ligji qysh e rregullon po edhe jashta ligji nëse mundet kjo komunë ka obligim. U përmend Ajeti, ai ka qenë një prej aktivistëve ma shumë të shoqatës “Nëna Terezë”, pavarësisht se edhe politikisht mund mu kanë, mu më vjen keq se është manipuluar emri i tij dhe i ka bërë 55 vjet dhe është pa punë, problemi është se është dashtë mu shpall ma herët vendi i punës, mos me quar me kontratë mbi vepër, se po predikon edhe nuk konkurron ma askush, sepse po i vje keq po në kushte të barabarta ka përparësi morale edhe profesionale, ka personi që me një formë ka prit ma gjatë për punë, çështja e grevës, se po përmendet pushteti, nuk mund mu solidarizuar me sindikalista, pavarësisht asaj unë mendoj se punëtoret e arsimit janë të privilegjuar në këtë shoqëri, po megjithatë ata kanë drejtat edhe përgjegjësitë e tyre edhe luftojnë për të drejtat e tyre dhe në fund të fundit nuk kemi qa me fol, po tu pas parasysh gjendjen e rënd ekonomike, sociale sa njerëz janë pa punë e tjetre ata nuk janë keq po që lypin ma mirë është e drejt e tyre është shumë normale.

**z.Hasan Aliu: P**ërshëndetje për të gjithë, po më duket sikur u zgjat çështja e zyrtarit administrativ, po një çështje duhet ta kemi të kjartë, ju jeni krejt dëshmitar se viti shkollor fillon në shtator 2013-2014, fatkeqësisht sekretari ka qenë në gjendje të rënd shëndetësore ku edhe nuk ka mund të dal te shkolla, prandaj për krejt ato u kërkua një person që mund me të vërtet mi ndihmua për një fillim të mbarë, që ju e dini se kërkohen shumë punë administrative të kryhen në atë kohë, nuk dua mu lëshuar në atë se thonë militant, Ajeti ka shkuar në bazë të asaj se ka qenë një njeri me përvojë jo institucionale, por nëpër shoqata të ndryshme që kemi menduar që e kryen punën masë miri në atë kohë, prandaj ai ka shkuar dhe konsideroj se edhe për këtë edhe nga drejtori edhe zëvendës drejtori i gjimnazit kemi marrë fjalë shumë miradie se e ka kryer punën shumë mirë, ndërkohë tu parë numrin shumë të madh të nxënësve të cilën e tregoj edhe drejtori i DKA-së, ne kemi vendosur ta bëjmë një zyrtar administrative, që është normale, se nëpër të gjitha shkollat jashtë Vitisë ekzistojnë zyrtar administrativ dhe formularin të cilin e ka plotësuar Zyra e Personelit ka shkuar në këtë formë dhe këtë jav dokumentoj kur të doni , dhe çka është bërë në ministri nuk e di dhe kur ju është ardhur këtyre jo zyrtar administrativ po një sekretar, dhe këta e kanë qitë në formën që ja ka dërguar ministria dhe pikërisht nga kjo tani kanë interpretuar njerëzit siç ju ka konvenuar dhe atij nuk ju ka cenu dhe nuk do tu cenohet kurrë vendi punës, se ai do të jetë sekretari i shkollës deri në pension.

**Kryesuesi: F**aleminderit nënkryetar, pasi nuk ka më pyetje për drejtorin e Arsimit, kishte pyetje për Drejtorinë e Financave, atëherë ja jap fjalën drejtorit ta merre fjalën.

**z.Ibrahim Rama: F**aleminderit kryesues, përshëndetje për të gjithë, para se të përgjigjem në disa pyetje shkurtimisht do tu prezantoj disa aktivitete apo punë që janë kryer në drejtorin tonë, Gjatë vitit buxhetor 2014 në drejtorin tonë janë kryer disa detyra të parapara sipas Ligjit mbi Menaxhimin e Financave Publike edhe Përgjegjësitë dhe Ligjin e Administrimit Lokal, duke mos humbë kohë para jush për ti renditur të gjitha ato aktivitete edhe punë që janë punë rutinore, që kryhen në Drejtorin e Financave gjatë vitit dhe orarit të punës ne do tu paraqesim me këtë rast që janë të parapara me program dhe me rregullore të punës në Drejtorin e Financave, po i numëroj disa: në rend të parë kemi kryer përgatitjen dhe përpilimin e pasqyrave financiare për tërë vitin 2014, duke filluar nga pasqyra financiare janar – dhjetor 2013 dhe tash kemi përfunduar edhe pasqyrat financiare janar – dhjetor 2014, të cilat do ti keni para vetës në mbledhjen e muajit shkurt, detyra e dytë kryesore që përmban strumbullarin e aktiviteteve të drejtorisë sonë janë përgatitjet dhe përpilimi draft buxheti përfundimtar të buxhetit të komunës së Vitisë për vitin 2015 -2017, dhe gjatë këtij aktiviteti të cilat janë bërë një mori punë, duke filluar mos mi rendit një nga një prej fillimit të muajit maj e deri me 30 shtator ku ka përfunduar draft buxheti përfundimtar e që ja kemi arrit me mbyllë me miratuar këtë buxhet nga ju në muajin shtator e që ai buxhet ka përfunduar me një shumë totale në vlerë prej 9 milion 934 mijë 487 euro. Detyra tjera që i kemi kryer në drejtorin e financave kanë qenë edhe disa aktivitete shtesë që kanë ndikuar në rritjen e përformancës dhe në thithjen e disa donacioneve të cilat kanë përfunduar në të mirë të qytetarëve të Komunës së Vitisë, shkurt, mos me zgjat shumë, vlera e këtyre aktiviteteve me donacione të nënshkruara dhe të aprovuara është vlera diku 1 milion e 500 mijë euro, 1 marrëveshje e konfirmuar nga CDI-ja në vlerë prej 761 mijë euro; projektin për rregullimin e parkut të qytetit të Vitisë nga BE-ja, gjegjësisht nga IOM-i në vlerë prej 82 mijë 134 euro; renovimin e shtëpisë së kulturës 167 mijë 637 euro, projektin e Kros Borderit apo bashkëpunimi ndërkufitar në vlerë prej 200 mijë euro, rregullimi i emergjencës 100 mijë euro, rregullimin e shtratit të lumit “Morava” prej urës deri te stacioni i autobusëve në vlerë 44 mijë e 500 euro, pastaj kemi fituar edhe projektin prej DEMOS-it në vlerë prej 49 mijë e 500 euro, pastaj kemi një donacion nga Zyra e Kryeministrit, rregullimi i fushës sportive në Skifteraj në vlerë prej 27 mijë euro, nga Ministria e Infrastrukturës rregullimin dhe asfaltimin e rrugës në kabash në vlerë prej 40 mijë euro dhe disa pjesë të infrastrukturës në fushën e Skifterajt në vlerë prej 9 mijë e 150 euro, të gjitha këto projekte janë realizuar jashtë listës së projekteve të aprovuara me buxhet të vitit 2014, si detyrë tjetër që e kamë parë të arsyeshme ta paraqes para jush që e kemi kryer në vitin e kaluar është realizimi i projekteve të parapara me buxhet, vlera e përgjithshme e projekteve të paguara për vitin 2014 është 2 milion 443 mijë e 972 euro, janë paguar vetëm për investime nga kjo shumë 156 mijë 397 euro, janë paguar borxhe të dy projekteve të investimeve kapitale, të cilat i këna trashëguar nga viti 2013, pra krahasuar me vitin 2013 pagesa për investime kapitale është ma e madhe për 654 mijë e 51 euro; për Drejtorinë për Financa, pasi të hyrat kryesore vetanake të kësaj komune inkasohen përmes sektorit të tatimit në pronë kemi bërë një plan veprimi të cilën e kena realizuar gjatë vitit kaluar dhe ja kemi arritur qëllimit ta tejkalojmë planin e të hyrave vetanake në sektorin e tatimit në pronë për 101%, gjegjësisht kena realizuar, plani ka qenë 347 mijë ne kemi realizuar 351 mijë 439 euro, shprehur në vlerë dikun 48 mijë euro këna realizuar të hyra ma shumë, kurse krahasuar me vitin e kaluar të hyrat vetanake i kemi rritur ma shumë për 15.63%. Detyra tjetër që e kamë paraparë që është kryesore me jav përmend kemi pasur rritje të konsiderueshme të të hyrave të përgjithshme vetanake, tash është fjala për të gjitha të hyrat vetanake në nivel komunal dhe ky krahasim prej vitit 2013 në vitin 2014 kemi një rritje prej 208 mijë e 409 euro të mbledhura të hyra vetanake ma shumë se në vitin 2013, krejt kjo fal angazhimit shtesë që është bërë nëpër të gjitha drejtoritë që kanë të bëjnë me inkasimin e të hyrave vetanake , dhe një prej detyrave, se kam konsideruar qe ka qenë e suksesshme dhe e nevojshme me prezantuar është edhe Zyra e për Projekte, gjatë këtij viti kemi përgatit 53 projekte jashtë listës së projekteve, që janë paraparë me listën e aprovuar në kuvend, një pjesë e tyre janë realizuar, disa janë në fazën e realizmit, kurse pjesa dërmuese i kena në arkiv, që në çdo kohë gjatë bisedave tona me donator të jashtëm ato projekte ti kemi të gatshme që të mos humbim kohë, duke i përgatitur, që në një moment të caktuar të nevojshëm ta prezantojmë edhe menjëherë të fillojmë me punë të caktime. Pastaj kam paraparë realizimin e shpenzimit të buxhetit të Komunës së Vitisë për vitin 2014, një prej detyrave kryesore është realizimi i buxhetit, një viti fiskal apo buxhetor, d.m.th merr merita ose dobësi në realizimin e buxhetit, kështu që mos me zgjat ma shumë buxheti i vitit 2014 është realizuar siç e pat edhe në raportin e kryetarit të komunës 99,14%, në paga është realizuar 100%, në shërbime dhe mallra 99.3%, në komunali 99. 99%, subvencione 90.7% dhe në kapitale 97.4%, gjithsej mesatarja është 99.14%, borxhet nga viti 2014 në vitin 2015 i kemi 99 mijë e500 euro, nga kjo shumë e borxhit 47 mijë e 500 ero janë borxhe të vitit 2013 dhe borxhe tona i kemi 52 mijë euro, që janë të muajit të fundit dhe mbërrin mu paguar në janar. Ajo qa është primare, asnjë borxh nuk e kina që e kemi marrë pa arsyetim apo pa zotim të mjeteve, të gjitha borxhet janë me zotim të mjeteve edhe me fond financiar për pagimin e tyre, kurse sa i përket borxheve tjera gjatë vitit i kemi paguar diku 300 mijë euro, kemi paguar borxhe në pjesën e investimeve kapitale dhe në shërbime dhe mallra dhe pjesa e obligimeve ndaj investimeve kapitale që i kemi paguar në vitin 2014 është 156 mijë, gjithsej diku borxhet e qeverisë së kaluar janë diku 500 mijë euro që i kena shmang nga buxheti i vitit 2014 dhe i kemi paguar borxhet. Dhe në fund në vitin 2015 e fillojmë vitin me një fond financiar vlera e të cilit është 212 mijë euro që i kemi pare kesh të grumbulluara në muajin e fundit të vitit 2014.

**z.Daut Xhemajli: U**në e dëgjova drejtorin edhe më vjen mirë që është bërë një punë e mirë edhe një shpenzimin e mirë të mjeteve, tu pas parasysh vështirësitë që i keni theksuar shumë herë, qekjo të projektet kapitale mu dok se tha 97%, sa është shuma e mjeteve dhe a ka humbur ai buxhet apo jo më intereson me ditë , te rianketimi e pash që ka ni rianketim të madh të pronave dhe janë përmirësuar shumë gabime, evidencat e bëra gjatë viteve të mëparshme mu më intereson se qysh është e rregulluar me ligj ky korrigjim i borxheve, sepse ky korrigjim ndikon që të mos ketë komuna borxhe efektive, qytetarët të mos kenë borxhe fiktive do me thanë borxhe që ju kanë ngarkuar edhe nuk ka mundësi kurrë mi paguar tjetra te projektet emërtimi i projekteve, unë mendoj që duhet mu kujdes që në të ardhmen së paku të jenë ma të saktë se p.sh:. po thotë fusha sportive Skifteraj afër 30 mijë euro, a ma shumë ndoshta është 26 plus 9 mijë e diçka, ndërsa një fushë tjetër dikun del 13 mijë euro, do me thanë të emërtohen ma saktë projektet në mënyrë që ta kem një pasqyrë ma të saktë se çka është punuar aty edhe fusha sportive në Beguncë thotë njeri krijon përshtypje se është punuar ku me ditë sa aty, ndërsa aty është riparuar duhet më thanë ma saktë në mënyrë që na edhe qytetarët të kemi parasysh se çka është bërë, edhe tjetër te kanalizimet e thashë ma herët në fshatin Germovë po qitët vlera për mua është e nevojshme dhe dua me ditë sa metra gjatësi janë kryer në Gërrmovë sa në Gushicë sa metra në Vorbanë janë për me u kryer edhe sa metra p.sh:. në Stubëll etj. Në mënyrë që ta kemi na një pasqyrë për çmimin kushtues të metrave nëpër lokalitete, na e dimë qysh ndodhin ato në Zyre të Prokurimit. U përmend veçanërisht Verbani, prej një çmimi që luan shumë, qysh ka mundur një metër kanalizim në Vërban me kushtua shumë e në Tërpezë me kushtuar shumë ma pak, edhe i kemi parasysh kushtet e terenit edhe specifikat tjera, mu më intereson me ditë sa metra gjatësi i ka pasur secili projekt në mënyrë që ta dimë sa metra i kemi dhe a janë me gropë septike apo pa gropë septike, sepse kur thuhet Kanalizimi në Libishtë mund me nënkuptuar se aty ka qenë edhe gropa ose nuk ka qenë edhe gropa septike, shpërndarja e 200 ankesave e tatimit në pronë a është puna përgjigje në ankesa apo çka është nënkuptuar, edhe për rrugët bujqësore më intereson metrat për secilën rrugë me ditë sa metra gjatësi kemi rrugë bujqësore.

**z.Ibrahim Rama: Me** ju thanë të drejtën projektet në zyrën tonë janë të kompletuara të arkivuara me të gjitha perimetrat dhe unë jam i hapur, mund të vini dhe ti shikoni, suficiti për vitin 2014 është dikun afro 11 mijë euro edhe ato me arsye, më herët ka qenë një pyetje punësimi i 250 punëtorëve, ky regjistrim jemi bazuar na bizneset, se çdo regjistrim që regjistrohet i ri dikun në vitin 2014 janë regjistruar 198 biznese, ku secila më së paku një duhet me pasur të punësuar për mu regjistruar gjithnjë është kjo në bazë të informatave që kanë ardhur nga sektori për regjistrimin e bizneseve.

**Kryesuesi:** Meqenëse ka edhe tjerë drejtor prezent nëse ka dikush ndonjë pyetje rrethe tyre, urdhëro.

**Z. Daut Xhemajli: T**e Sektori Bujqësisë, më intereson vlera e dëmeve në bazë të fletëparaqitjeve është 1389, po dëmet që janë bërë thotë se janë 178 mijë 337 masi është gabimisht unë gabimisht po e lexojë, te aktivitet që janë kryer, te subvencionet keni qitë emra dhe kam pas dëshirë, kur thuhet kanë përfituar dy fermer ose tre, kisha pas dëshirë mi pa edhe emrat e fermerëve me ditë kush janë ata përfitues, te Drejtoria e Administratës, desha një pyetje kthimi i librave të gjendjes civile, sa e ka ndihmuar drejtorinë ose organin e gjendjes civile edhe ka raste se janë në shpërputhje me ato librat e gjendjes civile, me rastet që janë regjistruar pas luftës, nëse hetohet shkelje e rënd a i bëni ju denoncimet apo mbesin veç gabime teknike dhe korrigjohen, tjetra e pashë se vërtetimi i fotokopjeve, nënshkrimeve ju sa di unë tashti është noteria ky sektor ose ky referat mu bajt dika tjetër se ma komuna në kësi çështje nuk duhet mu marrë, te Drejtoria e Inspeksionit, kisha pasur qef listën e uzurpatorëve të pronës publike edhe me një formë me pa kush janë ata uzurpator dhe a ka ndonjë sanksion për ta, te deponitë e mëdha është mirë me quar kontinjer dhe mi mirëmbajtur Komuna.

**z.Veton Ademi: P**ër drejtorinë tonë u parashtruan disa pyetje, do tu përgjigjem shkurtimisht, te sasia e masës drunore të konfiskuar dhe masa drunore e konfiskuar për gjithë vitin është në raport dhe është një mos përputhje, sepse ka pas konfiskime edhe pas ankandit publik, ju informoj se kitë vite është ma e madhe e konfiskuar për 34 metra kub se vitet të kaluar. Sa i përket pyetjes së dytë për pyllëzim dhe ripyllëzim, planet për të bahen nga niveli qendror, megjithatë ne kemi bërë një kërkesë për pyllëzim për fshatin Debëllde, po nuk është realizuar nga ana e agjensionit, edhe të pyetja tjetër ishte rrethe kompensimit të dëmeve, ne kemi kompensuar vetëm dy personave dëmet që kanë qenë dëme ma të mëdha, ne dimë se kemi pas edhe shumë dëme më të mëdha, po nuk kemi pas mundësi mi kompensuar se është kompetencë e nivelit qendror.

**z.Isak Sadiku: P**ërshëndetje për të gjithë! Sa i përket pyetjes së asamblistit z.Daut Xhemajlit, së pari do ti përgjigjëm, kthimi i dokumentit nga origjinali, ne kemi pas praktika që jemi konsultuar edhe me zyre të tjera dhe ata punojnë në këtë mënyrë, kurse sa i përket regjistrimi i gjendjes civile këtu normal se kemi pasur, mirëpo unë mund mua dhënë edhe një statistikë që është kryer te te sektori i gjendjes civile, numri i vendimeve është 717 vendime, pra burimi është që duhet mu bazuar në regjistër të përshkrimit të këtij regjistri dhe duke u bazuar në këtë komisioni ka marrë ato vendime, mirëpo çka është më e mira se në këtë sektorë janë më shumë se 45 mijë e 65 dokumentacione dhe nuk e kemi asnjë ankesë.

**Kryesuesi: P**asi nuk ka më të interesur për të diskutuar ju falënderoj të gjithëve për kontributin e dhanë në lidhje me raportin e kryetarit për punën një vjeçare të drejtorive përkatëse

Si pikë të tretë të rendit të ditës kemi:

**3. Shqyrtimi i propozim rregullores për ndarjen e bursave për studentë të komunës së Vitisë**

**Kryesuesi:** Kemi menduar dhe kemi ardhur në përfundim se një pikë të tillë ta bimë sot para ju në Kuvend në mënyrë që ta marrim miratimin dhe ta qesim në debat publik, shpresoj se në seancën e radhës ta miratojmë këtë pikë, ftoj drejtorin e drejtorisë përkatëse që ta merre fjalën rrethe kësaj pike të rendit të ditës.

**z.Qahil Sinani: Ë**shtë një rregullore e cila është përgatitur për ndarjen e bursave për studentë të Komunës së Vitisë, sa kemi mundur në atë tonën e kemi përgatitë, mirë por çdo vërejtje a për sugjerim të shohim bashkë dhe është në interes të përgjithshëm dhe nuk është në interes të një individi materialin e keni para vetës për ndonjë pyetje a sugjerim jam këtu që të përgjigjëm

**Kryesuesi: F**aleminderit drejtor, hapim debatin rrethe kësaj pike të rendit të ditës.

**z. Vebi Rama: S**a i përket bursave për studentë në Komunën e Vitisë, edhe se janë të vonuara janë të mirëseardhura, te kriteret, neni 9, gjegjësisht neni 10, ku thuhet me kushte të barabarta do të kenë përparësi fëmijët e kategorive të luftës dhe studentët të gjinisë femërore, unë mendoj se neni 10 duhet të hiqet gjinia femërore, se nuk ka të bëj me kategori të dalura nga lufta as gjinia femërore as gjinia mashkullore, po duhet të jetë kategori e veçantë kategoritë e luftës dhe kisha me shtuar se këto kategori të jenë të vlerësuar me pikë edhe atë me pikë maksimale që janë 30 pikë.

**z.Hasan Aliu: U**në kesh obligativ për shkak se edhe drejtori e filloi shpjegimin e rregullores, esenca apo pika e rendit të ditës është propozim vendimi për shpalljen e diskutimit publik për këtë propozim rregullore dhe ju sot e keni obligativ me ja dhënë vizën për me dal në debat publik dhe pas debatit do ti inkorporojmë dhe prapë do ta biem në Kuvend dhe pikërisht atëherë do ti keni edhe ju vërejtjet e juve në këtë rregullore, që mos të humbim kohë shumë rrethe atyre se ne do ta kemi sërish rregulloren këtu dhe do ti japim vërejtjet, ju ato të cilat i shini të arsyeshme për avanësimin e kësaj rregullore që të jetë sa ma e pranueshme për studentët të cilët konkurrojnë, po sot kërkohet vendimi i kuvendit komunal se kjo rregullore të del në diskutim publik.

**z.Ekrem Abazi:** Unë mendoj, se mendimin time du me dhanë sot dhe na kemi drejt mi shprehur mendimet e tona, a i pranoni ajo është punë e juve. Kryetari i komunës merr vendim për numrin e bursave, por unë propozoj që të rritët numri i bursave, të jetë 90 d.m.th shuma mesatare mu kanë 50 ero, për 10 muaj mu kanë 500 euro, gjendja financiare ekonomike e familjeve që marrin ndihmë sociale, kjo është shumë e qëlluar, por unë e kamë një mendim tjetër për një kategori që nuk merr fare ndihma sociale, se nuk i plotësojnë kushtet të marrin ndihma sociale, për me marr ndihmë sociale ja duhet mu kanë i sëmurë ja duhet me pas fëmijë nën 5 vite, d.m.th duhet kryetari i komunës të ketë bashkëpunim me administratorët e fshatrave që të marrin bursa ata që nuk kanë mundësi të shkollohen, tjetër familjet me asistencë sociale, te pikët 20 pikë, ndërsa unë mendoj se familjet me asistencë sociale dhe të varfra të kenë nga 30 pikë.

**z.Besiana Rexhepi: P**ërshëndetje për të gjithë, isha lidh te neni 3 në të cilën shkruan të gjithë studentët r rregullt që së paku 10 vjet janë banorë të Komunës së Vitisë, që janë të regjistruar në universitetet publike të Republikës së Kosovës, pyetja jem konkrete është Çka për ata studentë që studiojnë në universitete private, sipas meje mendoj se janë të diskriminuar për faktin që ka studentë të zotë të cilët nuk kanë mundë ta kalojnë testin e maturës dhe janë detyruar të studiojnë në universitete private.

**z.Baki Nebihu: S**ë pari, është mirë se Komuna e Vitisë jep bursa për studentë, së dyti nënkryetar si grup kemi disa kërkesa, së pari komisioni të jetë prej 5 antarësh, d.m.th. Të shtohen edhe 2 nga grupet parlamentare, gjithashtu kërkojmë që këtë rregullore të cekën cilat janë fakultetet deficitare dhe cilat janë mundësitë, apo sa studentë do të përfitojnë bursa dhe sa do të jetë shuma e tyre, në fund kërkojmë që neni 9 studentët me aftësi të kufizuara që vlerësohen me dhjetë pikë na mendojmë që të rritët numri i pikëve në 20.

**Zznj.Vjollca Kadolli-Halili: N**a mendojmë se është mirë që është bërë një rregullore dhe jemi pro asaj që të del në debat publik, mendimin ma të mirë e japin mendimin ma së miri pasi që është fjala për ta na si grup mendojmë se numri prej 70, që ka qenë të shkojë në 120, pasi të llogaritë edhe se gjysma e vitit ka kaluar dhe të përfshihen ma shumë student përfitues.

**z.Daut Xhemajli: U**në mendoj se kryetari i komunës duhet me propozuar numrin e bursistëve, por ky vendim duhet me marrë vendim ndoshta ma mirë është mos me personalizuar këtë se sa me lanë te kryetari me marrë këtë vendim, se vendimet duhet mi marrë ky Kuvend tjetra është te kriteret dhe përparësitë, e tash ata që e kanë propozuar ndoshta kanë menduar ma gjatë dhe janë ma komplet, po unë mendoj se duhet mu caktuar cilët janë deficitar dhe cilët i duhen komunës sonë se mund mu kanë në lami deficitare në nivel të Kosovës po për komunë tonë nuk na duhet dhe nuk kemi nevojë me thanë deficitare, edhe neni 10 është i pa definuar, unë mendoj se kjo duhet mu saktësuar me pikë se përparësi nënkupton gjithë dhe unë mendoj se duhet mu sanksionuar me pikë dhe unë propozoj mu kanë 30 pikë dhe te studentet me asistencë sociale është vlerësuar 20 pikë, dallim prej të tjerëve mu nuk mu doket, që është pakë krahasuar me këto pikë tjera, do me thanë ndërsa studentët e gjenisë femërore kanë përparësi 10 pikë.

**z.Hasan Aliu: Ë**shtë mirë se po diskutohet ndoshta edhe të kompletohet me idetë e juve dhe të delet në debat publik, megjithatë unë e di kur tha Ekremi se të varfrit dhe me asistencë sociale, unë kamë punuar në Drejtorinë e Gjeodozisë dhe kamë parë asi raste të rënda, por megjithatë këtu do të bëjmë përpjekje maksimale që me të vërtet ata që konkurrojnë mos të lëndohen, se është kategori e ndjeshme, por ajo që deshta me thanë që se thatë ju asnjë kjo është një bazë prej na kemi mu nisë dhe pikërisht nga kjo konsideroj se kjo rregullore kur vjen në aprovim do ta bie një vendim për numrin se sa do të jetë numri, sa do të marrin bursa dhe sa do të jetë vlera që do ta ndajmë për mujore dhe nga ai vendim ne shpallim konkurs, prandaj aty do të jenë të definuar të gjitha çështjet.

**Kryesuesi: F**aleminderit nënkryetar, pasi nuk ka të interesuar ma për diskutim e hedhim në votim, kush është që kjo rregullore të shkoj për diskutim publik, konstatoj se me votat e të gjithëve kjo rregullore shkon për diskutim publik.

Si pikë të katërt të rendit të ditës kemi:

**4. Shqyrtimi i propozim vendimit për shpalljen me interes publik parcelat katastrale nr. 1008 – 0 , nr. 1009, nr. 1012 – 2 dhe 1013 – 0 në ZK në Beguncë**

Ftoj drejtorin e drejtorisë përkatëse që ta merr fjalën.

**z.Tajar Neziri: P**ërshëndetje për të gjithë, ne e kemi pruar një pikë të rendit të ditës materialin e keni para jush për pyetje sugjerime apo diçka tjetër jam në dispozicion që tu përgjigjëm.

**Kryesuesi: F**aleminderit drejtor, hapim debat rrethe kësaj pike, a donë dikush fjalën, nëse nuk ka e hedhim për miratim këtë pikë të rendit të ditës, kush është për, konstatoj se me vota unanime kalon edhe kjo pik e rendit të ditës. Dhe si pikë të fundit të rendit të ditës kemi paraparë:

**5. Propozim vendim për ndryshimin e vendimit për formimin e komitetit për komunitete**

**Kryesuesi:** Kam propozuar një vendim të tillë për faktin se ky Kuvend ka formuar komitetin për komunitete qysh në seancën e parë të vitit të kaluar, meqë një anëtar i këtij komuniteti ka shkuar në botën e jashtme, në diskutim me anëtaret e komiteti ma kanë propozuar një kandidatë tjetër dhe e kamë parë të arsyeshme që ta bie në Kuvend, atëherë hapim debat rrethe kësaj pike, nëse nuk ka e hedhim në votim, me vota unanime kalon edhe kjo pikë.

Me kaq shpalli të mbyllur këtë seancë, mirë u pafshim në seancat e radhës.

Seanca përfundon punimet në ora 15:10

**Procesmbajtës: Kryesuesi i Kuvendit të Komunës së Vitisë**

**Ilir Zuka z.Naim Pira**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**